卡米拉王后

卡米拉王后，LG，GCVO，PC，原名卡米拉·柏架·鮑爾斯，本姓尚德，現任英國王后，英王查理斯三世嘅第二任老婆。

早年 
卡米拉嘅出世名係卡米拉·羅斯瑪麗·尚德，1947年7月17號響倫敦國王學院醫院出世，老豆係前陸軍少校兼生意人，阿媽係阿什科姆男爵羅蘭‧邱比特個女，卡米拉係大女，有一個細佬馬克·尚德同細妹安娜貝爾‧愛略特。卡米拉嘅曾祖母愛麗絲·吉寶曾經係英王愛德華七世嘅情人。

卡米拉細個響東修適士郡普朗姆頓度過，受到老豆嘅影響，自細就中意睇書。佢響5歲入讀Dumbrells學校，10歲嗰陣轉校到女皇門學校，但佢響完成O-level後就離開女皇門學校，前往瑞士特洛什納嘅精修學校就讀。之後佢到倫敦大學巴黎學院修讀法國文學。佢響大學畢業後進入倫敦社交界，又成為西區好多間公司嘅秘書，曾經成為裝修公司Sibyl Colefax & John Fowler嘅接待員，但因為一次舞會遲到後畀人炒咗。

戀情同婚姻 
響1960年代後期，卡米拉經細佬馬克嘅介紹，識咗，當時安德魯係皇家藍色騎兵團中尉。經過多年斷斷續續嘅關係，佢哋最終響1973年結婚，而卡米拉亦改名叫卡米拉·柏架·鮑爾斯，。佢哋一共有兩個仔女，大仔湯·柏架·鮑爾斯響1974年出世，係查理斯三世嘅教子，而大女勞拉·盧比斯響1978年出世。兩個仔女都按照羅馬天主教嘅方式教育，湯響伊頓公學畢業，而勞拉就響聖瑪麗學校畢業。直至1994年12月，卡米拉以長年分居為由提出離婚訴訟，最終佢哋響1995年3月3號離婚。

卡米拉嘅現任老公係查理斯三世，佢哋最初係1971年見面，係經朋友介紹下認識，當時正值卡米拉同安德魯分手嘅時候。之後兩個人開始拍拖，直至1973年查理斯加入皇家海軍後玩完。至於點解兩個人會分開，坊間有唔同講法。有指因為英女王伊利沙伯二世唔中意卡米拉，亦有指係卡米拉唔想嫁畀查理斯，仲有人話當初查理斯加入皇家海軍其實係蒙巴頓伯爵嘅安排，目的就係要佢同卡米拉分手。

直至1979年蒙巴頓伯爵被暗殺後，查理斯好傷心，希望響卡米拉到得到安慰，兩個人死灰復燃。直到1981年查理斯宣佈同戴安娜結婚後，佢哋斷絕來往，但到1980年代末期又舊情重燃。1993年，卡米拉同查理斯嘅通話畀人踢爆咗，揭發佢哋之間嘅婚外情，一時之間兩個人成為眾矢之的。1994年，查理斯正式承認佢同卡米拉嘅關係，後嚟又表示佢哋係響1986年復合。

1995年，卡米拉同安德魯離婚。1996年，查理斯同戴安娜離婚。至此之後，卡米拉正式成為查理斯嘅情人，由2004年開始更陪查理斯出席公開活動。

2005年2月10號，英國皇室宣佈卡米拉會同威爾斯親王查理斯響同年4月8號嘅溫莎城堡搞婚禮，並有一個宗教祈禱。但係響4月2號宣佈婚禮會被延後到4月9號搞，因為查理斯要代表英女王參加教皇若望保祿二世嘅葬禮。婚禮實際上係響溫莎市政廳舉行，因為溫莎城堡冇婚皇室生活 

作為英國皇儲嘅老婆，卡米拉獲得戴安娜王妃所擁有嘅一切頭銜，包括威爾斯王妃。但由於「威爾斯王妃」畀人普遍認為屬於已經過身嘅戴安娜，所以卡米拉出席公眾場合嗰陣會用「康和公爵夫人」取而代之。

由於卡米拉響查理斯同戴安娜結婚前就拍過拖，雖然響婚後一度斷絕關係，但係響收尾又死灰復燃，而且當時佢仲有老公，所以卡米拉並唔受英國人歡迎。據民調顯示，市民普遍反對卡米拉成為英國王后，因為卡米拉畀市民認為係破壞戴安娜王妃婚姻嘅小三。2007年《每日電訊報》嘅民調顯示，如果查理斯登基，支持卡米拉成為王后嘅只有28％，反對嘅受訪者高達61％。就算隨住時間過去，卡米拉嘅受歡迎程度亦只係有少少上升。2014年YouGov嘅調查顯示，有32%嘅英國人覺得卡米拉只可以成為王妃，唔可以做王后。直至2022年6月，英女王伊利沙伯二世表示希望卡米拉可以響查理斯登基後成為王后，因此佢最終響2022年9月8號成為王后。

英國王室
倫敦人
馬主